། བདེ་བར་གཟུང་བར་བྱ་ཞིང་ཡང་དག་པར་གསོ་བར་བྱའོ། །བདག་ཉིད་ཇི་ལྟ་བ་དེ་བཞིན་དུ་གཞན་རྣམས་ལའང་རིགས་པས་སྦྱར་བར་བྱ་སྟེ། གང་གིས་ན་ཁྱོད་ཕྱ་ིརོལ་མུ་སྟེགས་ཀྱི་གཞུང་གིས་ལོག་པའི་ལྟ་བ་ཅན་དུ་མི་འགྱུར་ཞིང་། ཉན་ཐོས་དང་རང་སངས་རྒྱས་ཀྱིས་ཐམས་ཅད་དུ་ལྟུང་བ་ལ་སོགས་པ་དང་། ལུས་འདི་ཤིན་ཏུ་ཡང་མི་སྨྲ་བ་ཉིད་དང་། སེམས་ཤིན་ཏུ་འགོག་པར་མི་འགྱུར་བར་གང་གིས་སྐུ་གསུང་ཐུགས་རྡོ་རྗེ་དེ་བཞིན་གཤེགས་པ་ཐམས་ཅད་ཀྱི་སྐུ་དང་། གསུང་དང་། ཐུགས་རྡོ་རྗེ་དཔལ་གྱི་རང་གི་དམ་ཚིག་གིས་བླ་ན་མེད་པའི་དངོས་གྲུབ་མཆོག་ཏུ་རྟག་པར་འགྱུར་བར་ཡང་གྱིས་ཤིག །ཡང་སྨྲས་པ། འདོད་པའི་ལོངས་སྤྱོད་ཐམས་ཅད་ཀྱིས། །ཅིས་ཀྱང་མི་འཇིགས་དགའ་བར་གྱིས། །སྡིག་པ་མེད་ཀྱིས་མ་འཇིགས་ཤིག །དམ་ཚིག་འདའ་པར་དཀའ་བ་འོ། །ཞེས་བཅོམ་ལྡན་འདས་རྡོ་རྗེ་འཛིན་པས་བཀའ་སྩལ་ཏེ། དེ་བཞིན་གཤེགས་པ་ཐམས་ཅད་དང་། རྡོ་རྗེ་འཛིན་པ་ཐམས་ཅད་བྱང་ཆུབ་སེམས་དཔའི་འཁོར་གྱི་དཀྱིལ་འཁོར་དང་བཅས་པ་རྣམས་ལ་མཆོག་ཏུ་གསང་བ་འདི་བཀའ་སྩལ་པ་ཡིན་ནོ། །ཡིད་ནི་རབ་ཏུ་དང་བའི་རྡོ་རྗེ་ཡིས། །རང་གི་དམ་ཚིག་མི་ཟད་དེ་ལ་བརྟེན། །འགྲོ་བའི་བདེ་བ་ཆུང་ལ་སངས་རྒྱས་ནི། །ཀུན་དང་འདྲ་མཉམ་རྟག་པར་ཁྱོད་གྱུར་ཏོ། །ཞེས་བརྗོད། དེ་ནས་དངོས་གྲུབ་ཀྱི་རྡོ་རྗེའི་བརྟུལ་ཞུགས་སྦྱིན་པ་ནི། ཧཱུྃ་ལས་སྐྱེས་པའི་རྡོ་རྗེ་འདི་ཉིད་རྡོ་རྗེ་སེམས་དཔའི་སྐུར་གྱུར། དེ་ཉིད་ཞུ་བ་ལས་བྱུང་བའི་རྡོ་རྗེ་ཕྱག་གཡས་སུ་བྱིན་པའི་མོས་པ་མཛོད། འདི་དེ་སངས་རྒྱས་ཐམས་ཅད་དེ། །རྡོ་རྗེ་སེམས་དཔའི་ཕྱག་ན་གནས། །ཁྱོད་ཀྱིས་ཀྱང་ནི་རྟག་ཏུ་ཟུང་། །ཕྱག་ན་རྡོ་རྗེའི་བརྟུལ་ཞུགས་བརྟན། །ཨོཾ་སརྦ་ཏ་ཐཱ་ག་ཏ་སིདྡྷི་བཛྲ་ས་མ་ཡ་ཏིཥྛ་ཨེ་ཥ་ཏཱཾ་དྷ་ར་ཡཱ་མི། བཛྲ་སཏྭ་ཧི་ཧི་ཧི་ཧི་ཧཱུྃ། ཞེས་བརྗོད། ཨཿལས་སྐྱེས་པའི་དྲིལ་བུ་འདི་ཉིད་རྡོ་རྗེ་སྙེམས་མའི་སྐུར་གྱུར། དེ་ཉིད་ཞུ་བ་ལས་བྱུང་བའི་དྲིལ་བུ་ཕྱག་གཡོན་དུ་བྱིན་པའི་མོས་པ་མཛོད། འདི་ནི་སངས་རྒྱས་ཐམས་ཅད་ཀྱི། །ཤེས་རབ་དབྱངས་ཀྱི་རྗེས་འགྲོ་བ། །ཁྱོད་ཀྱིས་ཀྱང་ནི་རྟག་ཏུ་བཅང་། །བྱང་ཆུབ་རྡོ་རྗེ་རྒྱལ་བས་གསུངས། །ཞེས་བརྗོད་དོ། །དེ་ལྟར་དབང་བསྐུར་བ་རྫོགས་ནས། སློབ་མ་ལ་གོས་གསར་པ་བསྐོན། ཨོཾ་ཧཱུྃ་ཧྲཱིཿསོགས་ཀྱིས་མཆོད་ཡོན་དང་དེ་བཞིན་དུ་ཤབྡའི་བར་གྱིས་ཉེར་སྤྱོད་ལྔས་མཆོད། གདུ་བུ་ལ་སོགས་པའི་རིན་པོ་ཆེའི་རྒྱན་གྱིས་བརྒྱན་ལ། སྤྱི་བོར་གདུགས་དཀར་པོ་བཟུང་སྟེ། ཁྱེད་རང་རྣམས་ཐལ་མོ་སྦྱར་ནས་དཀྱིལ་འཁོར་ལ་ལན་གསུམ་དུ་བསྐོར་བ་བྱས་པའི་མཐར་གདུགས་དང་བཅས་པས་ཤར་སྒོར་སྤྱི་བོ་ས་ལ་གཏུགས་པའི་ཕྱག་གསུམ་འཚོལ། སློབ་མ་འདི་ནི་ཕུལ་བ་ལགས། །གསང་སྔགས་རྒྱུད་ནི་འཛིན་པར་འགྱུར། །ཞེས་བརྗོད་ནས་གདུགས་གཞན་དུ་བཞག་སྟེ་སློབ་མ་དེ་ལག་པས་བླངས་ནས། ད་ནི་དཀྱིལ་འཁོར་སློབ་དཔོན་གྱུར། །གསང་སྔགས་རྒྱུད་ཀྱང་འཛིན་པར་འགྱུར། །སངས་རྒྱས་བྱང་ཆུབ་སེམས་དཔའ་དང་། །ལྷ་རྣམས་ཀུན་གྱིས་བཀུར་བར་འགྱུར། །སེམས་ཅན་རྣམས་ལ་སྙིང་བརྩེའི་ཕྱིར། །ཁྱོད་ཀྱིས་དཀྱིལ་འཁོར་ཆོ་ག་བཞིན། །ནན་ཏན་བསྐྱེད་དེ་བྲི་བར་བགྱི། །སྒྲུབ་པ་པོ་ཡང་རྒྱུད་ལ་སྦྱོར། །ཁྱོད་ཀྱིས་ཆོས་ལ་སེར་སྣ་དང་། །སེམས་ཅན་རྣམས་ལ་མི་ཕན་དང་། །ཉམ་ང་ཆེན་པོར་གྱུར་ཀྱང་ནི། །བུ་ཁྱོད་ཀྱིས་ནི་མི་བྱའོ། །ཞེས་བརྗོད། གྲུབ་ན་འདིར་ཡོ་ག་སྤྱིའི་སྦྱིན་སྲེག་ལྟར་སྒོས་ཆོས་ཁ་བསྒྱུར་ལ་སྲེག་བླུགས་བྱ། དེ་ནས་ཁྱེད་རང་རྣམས་ཀྱིས་ཆོ་ག་ཐམས་ཅད་སུ་ལ་ཡང་སྨྲ་བར་མ་བྱེད་ཅིག །ཅེས་བསྒོ་ལ། ཨོཾ་རྡོ་རྗེ་སེམས་དཔའ་དེང་ཁྱོད་ཀྱི། །སྙིང་ལ་ཡང་དག་ཞུགས་པར་གྱུར། །གལ་ཏེ་ཚུལ་འདི་སྨྲས་ན་ནི། །དེ་མ་ཐག་ཏུ་དྲལ་ཏེ་གཤེགས། །བཛྲ་ཨུ་ད་ཀ་ཋ། ཞེས་བརྗོད་ནས་རྣམ་རྒྱལ་བུམ་པའི་སྟེང་གི་དུང་ཆོས་ཀྱི་ཆུ་བླུད་ལ། ཁྱོད་ཀྱིས་མནའི་སྙིང་པོ་འདི་ལས་འདའ་བར་མ་བྱེད་ཅིག །ཁྱོད་གནོད་པ་མ་སྤངས་པའི་དུས་མ་ཡིན་པར་འཆི་བར་འགྱུར་ཏ་རེ། ལུས་འདི་ཉིད་ཀྱིས་དམྱལ་བར་འགྱུར་ཏ་རེ། དེ་ནས་ཁྱེད་རང་རྣམས་ཀྱིས་བླ་མའི་ཞབས་གཉིས་ལ་གཏུགས་ཏེ་ཕྱག་འཚོལ་ལ། དབང་གི་གནས་སྐབས་སུ་ཐོབ་ཅིང་ཞལ་གྱིས་བཞེས་པའི་དམ་ཚིག་དང་སྡོམ་པ་རྣམས་ཚུལ་བཞིན་དུ་བསྲུང་སྙམ་པས་འདིའི་རྗེས་ཟློས་ལན་གསུམ་མཛོད། གཙོ་བོས་ཇི་ལྟར་བཀའ་སྩལ་པ། །དེ་དག་ཐམས་ཅད་བདག་གིས་བགྱི། །ཞེས་ཁས་བླང་ངོ་། །དེ་ནས་སློབ་མས་བླ་མ་མཉེས་པའི་ཡོན་ཕུལ་ནས། དབང་བསྐུར་ཡོངས་སུ་རྫོགས་པར་ཐོབ་པའི་གཏང་རག་ཏུ་མཎྜལ་ཕུལ་ལ། བླ་མས། སློབ་མ་འདི་ནི་རྣམ་པར་སྣང་མཛད་དོ། །ཞེས་མིང་དུ་བྱས་ལ་བསྐོར་བ་ལན་གསུམ་བྱེད་དུ་གཞུག །དེ་ནས་ཁྱེད་རང་རྣམས་ཀྱིས་སློབ་དཔོན་ལ་ཕྱག་འཚོལ་ལ་ལུས་ལོངས་སྤྱོད་ཐམས་ཅད་འབུལ་ན་ཆ་ཤས་ནས་ལོངས་སྤྱད་དུ་གསོལ་སྙམ་པས་འདིའི་རྗེས་ཟློས་མཛོད། དེང་ནས་བརྩམས་ཏེ་བདག་བྲན་དུ། །ཁྱེད་ལ་བདག་ནི་འབུལ་ལགས་ན། །ཁྱེད་ཀྱིས་སློབ་མར་གཟུང་བ་དང་། །ཆ་ཤས་ཀྱང་ནི་སྤྱད་དུ་གསོལ། །ཞེས་ལན་གསུམ་བརྗོད། དེ་ནས་སློབ་དཔོན་གྱིས་དཀྱིལ་འཁོར་ཆེན་པོ་ལ་གསང་བའི་མཆོད་པ་ཆེན་པོ་བཞིས་མཆོད་པར་བྱ་སྟེ། རྡོ་རྗེ་མཚོན་ཆ་མའི་ལས་རྒྱ་རྡོ་རྗེ་ཁུ་ཚུར་གཉིས་ཀྱིས་མདའ་གཞུ་འདྲེན་པའི་ཚུལ་དུ་བྱས་ལ། ཧཱུྃ་བཛྲ་དྲྀཥྟི་ས་མ་ཀེ་མ་ཊ། ཅེས་བརྗོད་ཅིང་རྡོ་རྗེ་ཡིད་ལས་བྱུང་བའི་མཆོད་པས་མཆོད་དོ། །ཡང་རྡོ་རྗེ་ཁུ་ཚུར་གཉིས་བཅིངས་ཏེ་རྡོ་རྗེའི་གླུ་ལེན་ཅིང་གར་བྱ་སྟེ་ཀ་པུ་ཊའི་ཐལ་མོ་ཁ་སྦྱོར་བཅིང་ས་ལ་ཕབ་ནས་རྡོ་རྗེ་ཐལ་མོ་བཅིངས་ལ་བདུག་སྤོས་འབུལ་པའི་ཚུལ་གྱིས་འོག་ཏུ་བླུག་པར་བྱའོ། །དེ་ནས་རྡོར་སེམས་ཀྱི་ལས་རྒྱ་བཅིངས་ལ་དེའི་སྙིང་པོ་བརྗོད་ནས། ཧཱུྃ་བཛྲ་ཀཱི་ལི་ཀཱི་ལ་ཧཱུྃ་ཞེས་བརྗོད་ཅིང་རྡོ་རྗེ་ཁུ་ཚུར་གཉིས་ཀྱིས་བདག་ཉིད་ལ་འཁྱུད་པའི་ཕྱག་རྒྱ་བྱས་ལ། རྡོ་རྗེ་ཀཱི་ལ་ིཀཱི་ལ་མས་མཆོད་པར་བསམ་མོ། །དེ་བཞིན་དུ་རྡོ་རྗེ་ཐལ་མོ་བཅིངས་ནས་དེ་ཉིད་སྒེག་པས་མར་མེ་འབུལ་བའི་ཚུལ་གྱིས་མཐེ་བོ་སྦྱར་ལ་བསྐོར་བར་བྱ་སྟེ། དེ་ནས་རྡོར་སེམས་ཀྱི་ལས་རྒྱ་སྙིང་པོ་བརྗོད་དེ་བཅིངས་ནས། ཧཱུྃ་སྨ་ར་བཛྲ་བྷནྡྷ་ཧཱུྃ། ཞེས་བརྗོད་དེ། རྡོ་རྗེ་ཁུ་ཚུར་གཉིས་ཀྱིས་རྒྱལ་མཚན་སྒྲེང་བའི་ཚུལ་དུ་བྱ་སྟེ་རྡོ་རྗེ་དྲན་མས་མ་ཆོད་པར་བྱའོ། །དེ་བཞིན་དུ་རྡོ་རྗེ་ཐལ་མོ་བཅིངས་ལ་དེ་ཉིད་སྒེག་པས་སྙིང་གའི་ཕྱོགས་སུ་བཅིངས་ཏེ་དྲིས་བྱུག་པའི་ཚུལ་གྱིས་རབ་ཏུ་སྦྱར་ལ་ཡང་རྡོ་རྗེ་ཐལ་མོ་བཅིངས་ལ་སྤྱི་བོར་གཟུང་བར་བྱའོ། །དེ་ནས་རྡོར་སེམས་ཀྱི་སྙིང་པོ་བརྗོད་ཅིང་ལས་རྒྱ་བཅིངས་ནས་ཧཱུྃ་ཏུཥྟི་བཛྲི་ཎི་ཧཱུྃ་ཞེས་བརྗོད་དེ། རྡོ་རྗེ་ཁུ་ཚུར་གྱིས་སྙིམ་པ་གཉིས་བཅིང་བར་བྱ་སྟེ། རྡོ་རྗེ་སྙེམས་མས་བདག་ཉིད་ལ་ཡང་དག་པར་མཆོད་དེ་གསང་བའི་མཆོད་པ་བཞིའོ། །དེ་ནས། ཨོཾ་རྡོ་རྗེ་སེམས་དཔའ་བསྡུས་པ་ན་སོགས་སྒེག་སོགས་བརྒྱད་དང་། ཨོཾ་ཧཱུྃ་ཧྲཱིཿསོགས་ནས་ཤབྡའི་བར་གྱིས་ཉེར་སྤྱོད་ཀྱིས་མཆོད་ལ། སློབ་མ་རྣམས་ལའང་ཅི་འབྱོར་པས་མཆོད་ཅིག །ཅེས་བསྒོ་ནས། སློབ་མ་རྣམས་ཀྱིས་ཉེར་སྤྱོད་དང་སྒེག་སོགས་ཀྱིས་མཆོད། མི་ཤེས་ན་ལས་ཀྱི་རྡོ་རྗེས་སྣ་དྲངས་ལ་མཆོད། དེའི་འོག་ཏུ་ཙཱ་རུའི་ཞལ་ཟས་བསང་སྦྱང་། སྟོང་པའི་ངང་ལས་བྷྲཱུྃ་ལས་རིན་པོ་ཆེའི་སྣོད་དུ་ཨོཾ་ཨཱཿཧཱུྃ་ཞུ་བ་ལས་བྱུང་བའི་བདུད་རྩིའི་རྒྱ་མཚོ་ཆེན་པོར་གྱུར་པར་བསམས་ལ། མཆོད་གཡོག་པས་བཏེག་སྟེ། ཞལ་ཟས་རོ་བརྒྱ་ལྡན་པས་ཡིད་འཕྲོགས་པ། །ལེགས་སྦྱར་འདིས་ནི་རྒྱལ་བ་སྲས་བཅས་མཆོད། །དད་པས་ཕུལ་བས་འགྲོ་བ་འདི་དག་ཀུན། །འབྱོར་ལྡན་ཏིང་འཛིན་ཟས་ལ་སྤྱོད་པར་ཤོག །ཅེས་པས་མཆོད་ལ། བདེ་གཤེགས་ལྷག་མ་འདི་དག་ནི། །སྡིག་པ་རྣམ་པར་གཞོམ་ཕྱིར་བཞེས། །ཞེས་པས་བཟའ་བཏུང་གིས་བླ་སློབ་ཐམས་ཅད་ཚིམ་པར་བྱས་ལ། གླུ་གར་རོལ་མོ་ལ་སོགས་པས་དགའ་སྟོན་བྱས་ཏེ་སློབ་མ་རང་གནས་སུ་གཏང་ངོ་། །དེ་ནས་རྗེས་ཀྱི་ཆོ་ག་ནི་མཆོད་པ་གསར་པ་རྒྱ་ཆེན་བཤམས་ལ་བསང་སྦྱང་བྱིན་གྱིས་བརླབས་ནས། དག་ཅིང་དྲི་མེད་ཡིད་༼༡༠་༢༽འོང་བའི། །སོགས་ཡོ་ག་སྤྱིའི་ཟུར་འདེབས་ལྟར་གྱིས་ཉེར་སྤྱོད་དང་། ཨོཾ་རྡོ་རྗེ་སེམས་དཔའ་བསྡུས་པ་ན་སོགས་ཀྱི་སྒེག་སོགས་བརྒྱད་ཀྱིས་མཆོད། རྡོ་རྗེ་སེམས་དཔའ་སེམས་དཔའ་ཆེ། །སོགས་མཚན་བརྒྱས་བསྟོད། ཨོཾ་ཧཱུྃ་ཧྲཱིཿསོགས་ནས་གརྦྷ་ཨཿཞེས་པས་མཆོད་ཡོན་ཕུལ། རྡོར་ཐལ་དང་། བླ་མ་དང་བཅོམ་ལྡན་འདས་ནམ་མཁའ་ལྟར་དྲི་མ་མེད་པ་ཆོས་ཀྱི་དབྱིངས་གསུང་གི་དབང་ཕྱུག་གི་དཀྱིལ་འཁོར་ཆེན་པོའི་ལྷ་ཚོགས། སངས་རྒྱས་དང་བྱང་ཆུབ་སེམས་དཔའི་ཚོགས་དང་བཅས་པ་ཐམས་ཅད་བདག་ཅག་རྣམས་ལ་དགོངས་སུ་གསོལ། ཁྱེད་རྣམས་ལ་ཐུགས་མཁྱེན་པའི་ཡེ་ཤེས། བརྩེ་བའི་ཐུགས་རྗེ། མཛད་པའི་ཕྲིན་ལས་བསམ་གྱིས་མི་ཁྱབ་པ་མངའ་བ་ལགས་པས། ཞེས་སོགས་ཀྱིས་འདོད་གསོལ་དང་བཟོད་གསོལ་རིང་མོ་ཡོ་ག་སྤྱིའི་ཟུར་འདེབས་༼༧༤་༠༥༽ལྟར་བྱ། དེ་བཞིན་དུ་ཡིག་བརྒྱ་ལན་གསུམ། མ་འབྱོར་པ་དང་ཉམས་པ་དང་སོགས་དང་། དགེ་བའི་རྩ་བ་སོགས་དང་། ས་མ་ཡ་སྟྭཾ། ཨོཾ་ཧཱུྃ་ཧྲཱིཿསོགས་བུམ་པའི་ལྷའི་སྔགས་ལ་བཛྲ་མུཿ༼༧༨་༢༽བཏགས་པས་ཕྱག་རྒྱ་དགྲོལ་བ། བདག་བསྐྱེད་དང་༼༧༨་༣༽བུམ་བསྐྱེད་ཀྱི་ཡེ་ཤེས་པ་གཤེགས་སུ་གསོལ་བ། དམ་ཚིག་པ་རང་ལ་བསྡུ་བ། མཚན་མའི་དཀྱིལ་འཁོར་ལ་བརྟན་བཞུགས་བྱས་ཏེ་བསྲུངས་ནས་བཀྲ་ཤིས་ཀྱི་བར་༼༧༩་༥༽ཡོ་ག་སྤྱིའི་ཟུར་འདེབས་ལྟར་བྱ་སྟེ། དེ་དག་ནི་རས་བྲིས་ཀྱི་དཀྱིལ་འཁོར་དུ་དབང་བསྐུར་བའི་ཆོ་གའོ། །དེ་ལྟར་དབང་བསྐུར་ཞིང་གནང་བ་ཐོབ་ནས། དེའི་འོག་ཏུ་སྒྲུབ་པ་བརྩམ་པར་བྱ་སྟེ། དབང་ཐོབ་ནས་ཐུན་གསུམ་མམ། ཐུན་བཞིར་བྱིན་གྱིས་བརླབས་པ་དང་དབང་བསྐུར་བ་ནས་དངོས་གྲུབ་ཀྱི་རྡོ་རྗེ་བརྟུལ་ཞུགས་བླང་བའི་བར་གྱི་ཆོ་ག་རྣམས་རྗེས་སུ་སྤྱད་ལ། དཀྱིལ་འཁོར་གྱི་འཁོར་ལོ་མ་ལུས་པ་རྣམས་མངོན་སུམ་ལྟར་བསམས་ལ། ཇི་སྲིད་མཚན་མ་མ་ཐོབ་ཀྱི་བར་ཚིག་གཞན་གྱིས་བར་མ་ཆོད་པར་བཀླག་པར་བྱའོ། །དེ་ནས་དཔྱིད་ཟླ་ར་བའི་ཉ་ལ་དཀྱིལ་འཁོར་བྲིས་ལ་བདག་ཉིད་འཇུག་ཅིང་དབང་བླངས་ཏེ། དེའི་རྗེས་ལ་སྐྱིལ་ཀྲུང་མ་བཤིག་པར་མཚན་ཐོག་ཐག་ཏུ་བཟླས་སྒོམ་བྱས་པས། རྗེ་བཙུན་གྱི་སྐུ་ལས་འོད་ཟེར་བྱུང་ནས་དཀྱིལ་འཁོར་སྣང་བར་བྱས་ཏེ། བདག་གི་སྤྱི་བོར་ནུབ་པར་གྱུར་གྱི་བར་དུ་བཟླས་པས་འཇམ་དཔལ་དང་འདྲ་བར་འགྱུར་རོ། །གལ་ཏེ་དེ་ལ་མ་གྲུབ་ན། དཔྱིད་ཟླ་ཐ་ཆུང་གི་ཉ་ལ། དེ་ལ་མ་གྲུབ་ན་སྟོན་ཟླ་ཐ་ཆུང་གི་ཉ་ལ། དེ་ལ་མ་གྲུབ་ན་ལན་བདུན་དུ་བསྒྲུབས་པས་མཚམས་མེད་པ་ལྔ་བྱས་པས་ཀྱང་འགྲུབ་པར་འགྱུར་རོ། །སྨྲས་པ། ཀུན་མཁྱེན་བུ་སྟོན་ལེགས་བཤད་ལྡེ་མིག་གིས། །མཚན་བརྗོད་རྣལ་འབྱོར་རྒྱུད་ལྟར་གཏེར་སྒོ་ཕྱེ། །དེ་ཡི་དཀྱིལ་ཆོག་ངོ་མཚར་ཟས་ནོར་གྱིས། །མཁས་པ་དགའ་བའི་དགའ་སྟོན་འདི་བཀྱེའོ། །བློ་གསལ་དོན་གཉེར་མཁས་པའི་སྐྱེས་བུ་རྣམས། །རྣམ་དཔྱོད་དབང་པོ་ཚིམ་ཞིང་བརྟས་གྱུར་ནས། །མཚན་དོན་ཟབ་རྒྱས་དོན་ལ་རོལ་བཞིན་དུ། །ངོ་མཚར་དགའ་བའི་ཅ་ཅོ་སྒྲོགས་པར་མཛོད། །དེ་ཡི་དགེ་བས་མཐའ་ཡས་སྐྱེ་དགུའི་ཚོགས། །མཁས་པ་དགའ་བའི་དགའ་སྟོན་གྱིས་ཚིམ་ཞིང་། །ཡོན་ཏན་རིན་ཆེན་མི་ཟད་གཏེར་རྙེད་ནས། །དཔལ་འབྱོར་ཟད་མི་ཤེས་པ་གྲུབ་གྱུར་ཅིག །འཁྲུལ་བར་གོམས་པས་ནོངས་པའི་ཚོགས་མཆིས་ན། །ནོངས་པའི་རྒྱུ་ཡི་མ་རིག་འཁྲི་ཤིང་དེ། །བླ་མ་འཇམ་དབྱངས་མཁྱེན་རབ་རལ་གྲི་ཡིས། །རྩད་ནས་གཅོད་པའི་ཕྲིན་ལས་མཛད་དུ་གསོལ། །ཞེས་ཆོས་ཀྱི་དབྱིངས་གསུང་གི་དབང་ཕྱུག་གི་སྒྲུབ་དཀྱིལ་དབང་ཆོག་དང་བཅས་པ་མཁས་པའི་དགའ་སྟོན་ཅེས་བགྱི་བ་འདི་ནི། ཐམས་ཅད་མཁྱེན་པ་བུ་སྟོན་རིན་པོ་ཆེའི་རྡོ་རྗེའི་གསུང་རྨད་དུ་བྱུང་བས་དུས་ཕྱིས་རང་འདྲ་བའི་གང་ཟག་རྣམས་ཀྱི་ལག་ཏུ་ལོན་དཀའ་བར་མཐོང་ཞིང་། ཁྱད་པར་འཛམ་གླིང་བྱང་ཕྱོགས་ཀྱི་ཐུབ་པའི་དབང་པོ་རྫོགས་པའི་སངས་རྒྱས་མཁྱེན་བརྩེའི་ཞབས་ཀྱིས་རྣལ་འབྱོར་རྒྱུད་ཀྱི་སྐོར་རྣམས་ཞ་ལུ་བའི་བཞེད་སྲོལ་མ་ཉམས་པར་བཀླགས་ཆོག་ཏུ་བྲིས་ཤིག །ཅེས་བཀའ་ལུང་གི་རྗེས་སུ་གནང་བ་ཐོབ་པར་བརྟེན་ནས་བླ་མ་རྣམས་ཀྱི་བྲན་དུ་གྱུར་པ་འཇམ་དབྱངས་བློ་གཏེར་དབང་པོས་ཀུན་མཁྱེན་བུ་སྟོན་རིན་པོ་ཆེའི་དཀྱིལ་ཆོག་རྩ་བའི་སྲོག་ཏུ་བཟུང་། སོགས་ཁོངས་རིགས་ཤར་ཆེན་ཡེ་ཤེས་རྒྱ་མཚོའི་དག་བསྒྲིགས་ནས་ཞལ་བསབས། དཀའ་གནད་རྣམས་འཇམ་མགོན་བླ་མ་ཟུང་དང་། སྡེ་སྣོད་རབ་འབྱམས་པ་ཆེན་པོ་ཐུབ་བསྟན་ལེགས་བཤད་བཟང་པོ་སོགས་མཁས་པའི་དབང་པོ་དག་ལ་ཞིབ་མཐར་དཔྱད་དེ། ཐར་རྩེ་རྡོ་རྗེ་འཆང་གི་དགོངས་བཞེད་ལྟར་རྒྱུད་སྡེ་རབ་འབྱམས་ཀྱི་བཀའི་བསྡུ་བ་ཆེན་པོ་བགྱིད་སྐབས་རྫོང་ཤོད་བདེ་གཤེགས་འདུས་པའི་ཕོ་བྲང་དུ་སྦྱར་བའི་ཡི་གེ་པ་ནི་མདོ་སྔགས་སྨྲ་བའི་ཉི་མ་ཐུབ་བསྟན་ལེགས་བཤད་བཟང་པོས་མཛད་པའོ། །འདིས་ཀྱང་དཔལ་ལྡན་བླ་མ་དམ་པའི་ཞབས་པད་བརྟན་ཅིང་། རྡོ་རྗེ་ཐེག་པའི་བཤད་སྒྲུབ་ཀྱི་བསྟན་པ་དར་ཞིང་རྒྱས་ལ་ཡུན་རིང་དུ་གནས་པ་དང་། བདག་སོགས་འགྲོ་ཀུན་བཅོམ་ལྡན་འདས་འཇམ་དཔལ་ཡེ་ཤེས་སེམས་དཔའི་གོ་འཕང་ལ་མྱུར་དུ་རེག་པའི་རྒྱུར་གྱུར་ཅིག །སརྦ་དཱ་ཀ་ལྱཱ་ཎཾ་བྷ་བ་ཏུ།། །།